**Leoparden slippes løs i Værløse!***Få et unikt indblik i militærhistorien, når Nationalmuseet søndag 5. juni lukker dørene op for det åbne militærmagasin Hangar 46 på Flyvestation Værløse, hvor man vil kunne bese tungt artilleri, gamle militærfartøjer, galionsfigurer og meget andet.*

Elsker du antikt militærudstyr? Er du vild med gamle kanoner og store kampvogne? Hører du til dem, der bliver varm om hjertet, når talen falder på haubitser, HAWK-luftværnssystemer og dysekanoner? Så er Hangar 46 med stor sandsynlighed lige noget for dig!  
  
**Åbent magasin**  
Hangar 46 er et åbent magasin, som ligger på Flyvestation Værløse. Her opbevarer Nationalmuseet store militærhistoriske genstande fra Tøjhus- og Orlogssamlingerne. Her kan man således bese fæstningsartilleri fra 1800- og 1900-tallet, forskellige genstande fra den kolde krig, den hvide kongechalup, vagttårnet fra Camp Eden i Irak, en leopard-kampvogn fra ”Operation Bøllebank” i eks-Jugoslavien og meget andet guf for de militærhistorieinteresserede.

**Åbning med øl, pølser og gardehusarer**   
Søndag den 5. juni fra kl. 12.00 – 16.00 inviterer Nationalmuseet til et hyggeligt og uformelt åbningsarrangement ved Hangar 46. Her vil man foruden at bese magasingenstandene også kunne købe øl, vand og pølser. Ydermere ruller garderhusarerne forbi i deres militærkøretøjer. Honnør, soldat! Venstre om!   
  
**Et kig ind bag facaden**  
Nationalmuseet er i besiddelse af et stort antal genstande. Så mange, at vi desværre ikke kan udstille dem alle. Faktisk udstiller vi mindre end 2 % af museets indsamlede genstande. Det betyder, at størstedelen af de indsamlede genstande opbevares på magasiner, hvor gæster normalt ikke har adgang. At Nationalmuseet åbner et af sine mange magasiner for publikum er derfor tæmmelig nyt og enestående. Vi glæder os til at inviterer jer til et kig ind bag facaden i Hangar 46.

**Hvor: Hangar 46 v. Flyvestation Værløse   
Hvornår: Søndag 05.06.16 – kl. 12.00 – 16.00   
Se natmus.dk for praktiske informationer og åbningstider i Hangar 46.**